
UV-fényre keményedő, öntisztuló, antiszeptikus polimer nanokompozit előállítása

Kutatásom fő célja, hogy szabadgyökös tömbpolimerizáció révén hozzak létre kedvező mechanikai tulajdonságokkal és antiszeptikus jelleggel rendelkező kopolimereket. Munkám során különböző monomerek, iniciátorok és titanát nanorészecskék felhasználásával UV-fényre keményedő gyantákat állítottam elő, melyek polimerizációja révén megfelelő mechanikai tulajdonságokkal rendelkező és reményeim szerint öntisztuló, antiszeptikus polimer nanokompozitok képződnek. Az ilyen kedvező tulajdonságokkal rendelkező kompozitok a gyakorlati életben ipari padlók tipikus anyagai lehetnének. A napjainkban alkalmazott ipari padlóknál környezetvédelmi és gyártástechnológiai szempontból is előnyösebbek lennének, hiszen nem kellene számolnunk gyártás során a VOC vegyületek környezetterhelésével, valamint az antiszeptikus jellegnek köszönhetően a tisztításához szükséges vegyszerhasználat is nagymértékben redukálhatóvá válna. Munkám első lépéseként előkísérleteket végeztem a monomer és a nanorészecske összeférhetőségének vizsgálatára, a képződő polimerek tulajdonságainak megismerésére, és a főbb reakciókörülmények optimalizálására. Az elvégzett előkísérletek alapján három különböző összetételű reakcióelegyet választottam ki, melyekből UV-polimerizáció révén kopolimereket szintetizáltam. Az első kísérletsorozat arra irányult, hogy megvizsgáljam végbe megy-e az elkészített próbatestekben valamiféle változás a besugárzást követő 24h-n túl, azaz lehetséges-e utópolimerizáció. Mivel azt tapasztaltam, hogy 48h elteltével a mechanikai tulajdonságok javultak, így arra a következtetésre jutottam, hogy a polimerizáció nem játszódik le tökéletesen 24h alatt. Ezt alapul véve a következő kísérletsorozatban nagyobb mennyiségű iniciátort alkalmaztam, melynek eredményeként a próbatest hajlító feszültséggel szembeni ellenállása tovább nőtt. A polimerizációs folyamat még hatásosabb lejátszódása érdekében az iniciátor mellett katalizátort is alkalmaztam. Ez a várt eredményt hozta, sikerült egy még ridegebb anyagot előállítanom. A mechanikai vizsgálatok elvégzése mellett lehetőségem nyílt pásztázó elektronmikroszkópos vizsgálatokat is végezni a próbatestek törési felületének vizsgálatára. Segítségével igazoltam a nanorészecskék jelenlétét, illetve következtetni tudtam azok diszpergáltságára. Ezen tapasztalatok alapján további célom a mechanikai tulajdonságok javítása, a nanorészecskék tökéletes diszpergáltságának megvalósítása, bakteriológiai vizsgálatok elvégzése az antiszeptikus jelleg igazolására.



